**Ministru kabineta noteikumu projekta "Maksātnespējas procesa administratora darbības pārskata noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Līdz ar grozījumiem Maksātnespējas likumā, kas stājās spēkā 2018. gada 1. jūlijā, ir grozīta gan darbības pārskata sagatavošanas un iesniegšanas kārtība, gan Maksātnespējas likuma 85. panta otrajā daļā ietvertais deleģējums Ministru kabinetam, tādēļ nepieciešams izstrādāt jaunu Ministru kabineta noteikumu projektu. Saskaņā ar Maksātnespējas likuma 85. panta otro daļu noteikumu projekts nosaka darbības pārskata saturu un tā sagatavošanas kārtību.  Noteikumu projektā noteiktais regulējums stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Saeimas 2018. gada 31. maija likuma "Grozījumi Maksātnespējas likumā", kas stājās spēkā 2018. gada 1. jūlijā, 39. pants (grozījumi Maksātnespējas likuma 85. pantā);  2. Ministru kabineta 2018. gada 7. augusta sēdes protokola Nr. 37 44. § 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai varētu nodrošināt kvalitatīvu datu apstrādi, no 2016. gada 30. aprīļa Maksātnespējas kontroles dienesta tīmekļvietnē ir pieejama speciāla tiešsaistes forma, kurā maksātnespējas procesa administratori (turpmāk – administrators) sagatavo un iesniedz savas darbības pārskatus administratora lietvedībā esošajos juridiskās personas maksātnespējas procesos vai fiziskās personas maksātnespējas procesos atbilstoši Ministru kabineta 2016. gada 19. aprīļa noteikumos Nr. 247 "Noteikumi par maksātnespējas procesa administratora darbības pārskatu un tā aizpildīšanas kārtību" (turpmāk – Ministru kabineta noteikumi Nr. 247) noteiktajai kārtībai. Tika ieviesta elektroniska sistēma administratora darbības pārskatu iesniegšanai. Minētā sistēma nodrošina iespēju Maksātnespējas kontroles dienestam un kreditoriem sekot līdzi darbības pārskatos norādītajai informācijai, lai Maksātnespējas kontroles dienests varētu efektīvāk īstenot uzraudzību, savukārt kreditori – savu interešu aizsardzību. Tāpat elektroniskā darbības pārskatu iesniegšanas sistēma ļauj Maksātnespējas kontroles dienestam apkopot statistikas datus, kas nepieciešami, piemēram, Maksātnespējas politikas attīstības pamatnostādnēs 2016.-2020. gadam noteikto rezultatīvo rādītāju aprēķināšanai (apstiprinātas ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016.-2020. gadam un to īstenošanas plānu"). Šie dati savukārt sniedz sabiedrībai objektīvu priekšstatu par maksātnespējas regulējuma efektivitāti.  Atbilstoši Maksātnespējas likuma 12.1 pantam, kas stājās spēkā 2018. gada 1. jūlijā (Maksātnespējas likuma pārejas noteikumu 51. punkts) tika izveidota Elektroniskā maksātnespējas uzskaites sistēma (turpmāk – Sistēma), kas ir valsts informācijas sistēma, kuras pārzinis ir Maksātnespējas kontroles dienests un turētājs - Tiesu administrācija. Saskaņā ar Maksātnespējas likuma 12.1 panta otro daļu Sistēmas mērķis ir sekmēt Maksātnespējas kontroles dienesta uzdevumu veikšanu, normatīvajos aktos noteikto ziņu sagatavošanu un publiskošanu Maksātnespējas kontroles dienesta tīmekļvietnē, informācijas apriti starp maksātnespējas procesā iesaistītajām personām un institūcijām, kā arī administratoru un tiesiskās aizsardzības procesa uzraugošo personu pienākumu izpildi un tiesību izmantošanu. Tādējādi līdz ar Sistēmas izveidi tiek būtiski paplašināts pastāvošajā elektroniskajā darbības pārskatu iesniegšanas sistēmā iekļaujamo ziņu apjoms un funkcionalitāte.  Saskaņā ar Maksātnespējas likuma 26. panta 2.1 daļu un pārejas noteikumu 62. punktu, administratoram, sākot no 2019. gada 1. janvāra, ir pienākums, izmantojot likumā piešķirtās tiesības un pildot likumā noteiktos pienākumus, lietot Sistēmu. Atbilstoši Maksātnespējas likuma 85. pantam un 137. panta 7. punktam viens no administratora pienākumiem ir sniegt Maksātnespējas kontroles dienestam, kreditoriem un Maksātnespējas likuma 23. panta otrajā daļā gadījumā arī tiesai savas darbības pārskatu. Līdz ar to, sākot no 2019. gada 1. janvāra, administratora darbības pārskati tiks ģenerēti, izmantojot Sistēmu.  Ņemot vērā, ka administrators, sākot no 2019. gada 1. janvāra, izmantos Sistēmu kā savu darba vidi, Sistēmā tiks ievadītas visas Maksātnespējas likumā noteiktās ziņas par konkrētā maksātnespējas procesa norisi. Attiecīgi no Sistēmā ievadītajām ziņām tiks ģenerēts darbības pārskats attiecīgajā maksātnespējas procesā.  Maksātnespējas likuma 85. pantā un 137. panta 7. punktā[[1]](#footnote-1) noteikts, ka pēc juridiskās personas maksātnespējas procesa un fiziskās personas maksātnespējas procesa pasludināšanas administrators katru ceturksni sagatavo un elektroniski nosūta kreditoriem un Maksātnespējas kontroles dienestam savas darbības pārskatu. Savukārt līdz ar grozījumiem Maksātnespējas likumā, kas stājās spēkā 2018. gada 1. jūlijā, likumdevējs nolēma mainīt esošo darbības pārskatu iesniegšanas kārtību un noteikt, ka administratoram savas darbības pārskats turpmāk jāsagatavo reizi mēnesī. Tādējādi administrators, sākot no 2019. gada 1. janvāra, kreditoriem un Maksātnespējas kontroles dienestam sniegs savas darbības pārskatu reizi mēnesī līdzšinējā ceturkšņa vietā. Ņemot vērā, ka administratora darbības pārskatu ģenerēs Sistēmā no administratora jau iepriekš Sistēmā ievadītajām ziņām, tad administratoram tiks atvieglota darbības pārskatu sagatavošanas procedūra. Tāpat kreditori un Maksātnespējas kontroles dienests biežāk saņems informāciju par administratora darbībām konkrētajā maksātnespējas procesā, kas savukārt ļaus stiprināt uzraudzību un sniegs kreditoriem iespēju aktīvāk iesaistīties maksātnespējas procesa norisē un savu tiesību realizēšanā.  Papildus ar Maksātnespējas likuma grozījumiem, kas stājās spēkā 2018. gada 1. jūlijā, tika grozīts Maksātnespējas likuma 85. panta otrajā daļā ietvertais deleģējums Ministru kabinetam. Līdz ar to Ministru kabinets noteiks nevis administratora darbības pārskata veidlapu un tās aizpildīšanas kārtību, kā tas ir pašlaik, bet gan darbības pārskata saturu un tā sagatavošanas kārtību.  Ņemot vērā, ka līdz ar grozījumiem Maksātnespējas likumā, kas stājās spēkā 2018. gada 1. jūlijā, ir grozīta gan darbības pārskata sagatavošanas un iesniegšanas kārtība, gan Maksātnespēja likuma 85. panta otrajā daļā ietvertais deleģējums Ministru kabinetam, tad nepieciešams izstrādāt jaunu Ministru kabineta noteikumu projektu "Maksātnespējas procesa administratora darbības pārskatu noteikumi" (turpmāk – noteikumu projekts), ar kura spēkā stāšanos zaudēs spēku Ministru kabineta noteikumi Nr. 247.  Saskaņā ar Maksātnespējas likuma 85. panta otro daļu noteikumu projekts nosaka darbības pārskata saturu un tā sagatavošanas kārtību, un tas sastāv no četrām nodaļām.  *Vispārīgie noteikumi*  Kā iepriekš norādīts, administratori, sākot no 2019. gada 1. janvāra, visas attiecīgajā juridiskās personas maksātnespējas procesā un fiziskās personas maksātnespējas procesā veiktās darbības saistībā ar kreditoru prasījumiem, mantas pārdošanu u.tml. fiksēs Sistēmā. Savukārt Sistēmā no administratora Sistēmā ievadītajām ziņām un pievienotajiem dokumentiem, kas uzskaitīti noteikumu projektā, noteiktā datumā tiks sagatavots darbības pārskats par iepriekšējo kalendāro mēnesi. Rezultātā, sagatavojot darbības pārskatu, tajā iekļauj tās ziņas, kas ievadītas Sistēmā darbības pārskata periodā, un tos noteikumu projektā minētos dokumentus, par kuriem administrators darbības pārskata periodā Sistēmā ir ievadījis nepieciešamo informāciju.  Ministru kabineta noteikumos Nr. 247 tika izdalīti trīs darbības pārskatu veidi (sākotnējais, kārtējais un noslēguma darbības pārskats), un katrs no tiem saturiski nedaudz atšķīrās. Savukārt noteikumu projektā noteikts viens darbības pārskata veids, ko Sistēmā ģenerēs neatkarīgi no tā, vai tas ir pirmais konkrētajā maksātnespējas procesā sagatavotais darbības pārskats vai pēdējais. Līdz ar to Maksātnespējas kontroles dienestam un kreditoriem būs vieglāk darbības pārskatus savstarpēji salīdzināt un analizēt.  Lai administrators varētu pārliecināties par Sistēmas sagatavotā darbības pārskata saturu, administratoram ir tiesības jebkurā brīdī, veicot Sistēmā pieprasījumu, izveidot darbības pārskata projektu, t.i., priekšstatīt darbības pārskatu. Darbības pārskata projekts ir informatīvs.  Ņemot vērā administratora pienākumu darbības pārskatu nosūtīt kreditoriem, Sistēmas funkcionalitāte ļaus, izmantojot Sistēmu, nosūtīt kreditoriem darbības pārskatu .pdf formātā, tā pielikumus un autorizācijas saiti, kas sniegs iespēju kreditoriem tiešsaistē iepazīties ar Sistēmā ģenerēto darbības pārskatu (ja kreditors, iesniedzot kreditora prasījumu, būs norādījis nepieciešamās ziņas, lai sazinātos ar viņu elektroniski un tās attiecīgi ir ievadītas Sistēmā). Atbilstoši Maksātnespējas likuma 12.1 panta sestajai daļai Maksātnespējas kontroles dienesta, administratora un tiesiskās aizsardzības procesa uzraugošās personas sagatavotajiem dokumentiem, kurus iesniedz un dara pieejamus, izmantojot Sistēmu, ir juridisks spēks arī tad, ja tajos nav iekļauts rekvizīts "paraksts", līdz ar to arī darbības pārskatam, kas tiks sūtīts kreditoriem, izmantojot Sistēmu, ir juridisks spēks arī bez rekvizīta "paraksts".  Maksātnespējas procesos, kas uzsākti pēc 2018. gada 31. decembra, sākot ar 2019. gada 15. aprīli, kreditoram elektroniski tiek nosūtīts darbības pārskats un autorizācijas saite, kas ļauj kreditoram tiešsaistē, izmantojot elektronisko pakalpojumu, iepazīties ar Sistēmā ģenerēto darbības pārskatu. Vienlaikus, ņemot vērā, ka atbilstoši Maksātnespējas likuma pārejas noteikumu 66. punktam Sistēmā pirmais darbības pārskats tika ģenerēts 2019. gada 31. martā, kad kreditoriem saskaņā ar Maksātnespējas likuma pārejas noteikumu 63. punktu vēl nebija pieejams Maksātnespējas likuma 12.1 panta devītajā daļā minētais elektroniskais pakalpojums, tad pēc darbības pārskata, ko Sistēmā izveidoja 2019. gada 31. martā plkst. 23.59, ģenerēšanas maksātnespējas procesā, kas uzsākts pēc 2018. gada 31. decembra, kreditoram elektroniski tika nosūtīts tikai attiecīgais darbības pārskats un noteikumu projektā minētie pielikumi bez pievienotas autorizācijas saites.  Savukārt maksātnespējas procesos, kas uzsākti pirms 2018. gada 31. decembra un uz kuriem nav attiecināms Maksātnespējas likuma 12.1 panta devītajā daļā minētais elektroniskais pakalpojums, darbības pārskatu un noteikumu projektā minētos pielikumus administrators piecu dienu laikā pēc darbības pārskata ģenerēšanas nosūtīs kreditoram elektroniski. Ministru kabineta noteikumos Nr. 247 noteikts, ka sākotnējo un kārtējo darbības pārskatu administrators nosūta kreditoriem septiņu dienu laikā pēc pārskata perioda beigām, savukārt noslēguma darbības pārskatu – 15 dienu laikā pēc parādnieka mantas pārdošanas plāna izpildes. Šajos termiņos administratoram ir ne vien jānosūta darbības pārskats kreditoram, bet tas arī jāsagatavo. Atbilstoši noteikumu projektā noteiktajam darbības pārskats tiks ģenerēts Sistēmā no administratora darbības pārskata periodā ievadītās informācijas un pievienotajiem dokumentiem, līdz ar to administratoram jau Sistēmā ģenerētais darbības pārskats būs tikai jānosūta kreditoriem (maksātnespējas procesos, kas uzsākti līdz 2018. gada 31. decembrim), tāpēc izvēlēts piecu dienu termiņš līdzšinējo septiņu vai 15 dienu vietā kā pietiekams, lai administrators varētu nosūtīt kreditoriem Sistēmā ģenerēto darbības pārskatu (ņemot arī vērā, ka nosūtīšanas termiņā var būt arī svētku dienas). Tāpat jāņem vērā, ka kreditori maksātnespējas procesos, kas uzsākti pēc 2018. gada 31. decembra, darbības pārskatu saņems nekavējoties pēc tā ģenerēšanas Sistēmā. Līdz ar to, lai kreditori maksātnespējas procesos, kas uzsākti līdz 2018. gada 31. decembrim, darbības pārskatu saņemtu saprātīgā termiņā un spētu aizsargāt savas tiesības Maksātnespējas likumā noteikto termiņu ietvaros, tika izvēlēts piecu dienu nosūtīšanas termiņš. Termiņa noteikšana, kādā administratoram jānosūta darbības pārskats un tā pielikumi kreditoriem maksātnespējas procesos, kas uzsākti līdz 2018. gada 31. decembrim, atbilst Maksātnespējas likuma 85. panta otrajā daļā noteiktajam deleģējumam Ministru kabinetam, jo darbības pārskata sagatavošanas mērķis ir informēt kreditorus par administratora darbībām maksātnespējas procesā, līdz ar to ir būtiski regulēt, kā kreditori saņems Sistēmā ģenerēto darbības pārskatu.  Ņemot vērā, ka kreditoriem minētā autorizācijas saite tiks nosūtīta, izmantojot Sistēmu, tad Maksātnespējas kontroles dienestam kā Sistēmas pārzinim, sūtot autorizācijas saiti, ir pienākums izmantot kreditora oficiālo elektronisko adresi, ja kreditoram ir aktivizēts oficiālās elektroniskās adreses konts. Pēc attiecīgā darbības pārskata ģenerēšanas kreditoram elektroniski tiek nosūtīts darbības pārskats, noteikumu projekta 21. punktā minētie dokumenti un paziņojums ar pievienotu autorizācijas saiti, informējot, ka kreditors, izmantojot attiecīgo saiti, var iepazīties ar konkrētajā maksātnespējas procesā ģenerēto darbības pārskatu.  Ja Sistēmā ir pieejams tehniskais risinājums, tad tas tiks izmantots administratora darbības pārskata un tā pielikumu nosūtīšanai. Vienlaikus apstāklis, ka nav pieejama kreditora elektroniskā pasta adrese, nevar kalpot par šķērsli kreditoram saņemt Sistēmā sagatavoto darbības pārskatu. Tādējādi, ja Sistēmā nav nepieciešamo ziņu, lai sazinātos ar kreditoru elektroniski, administrators veic visas nepieciešamās darbības, lai nekavējoties iepazīstinātu kreditoru ar konkrētajā maksātnespējas procesā ģenerēto darbības pārskatu. Ja administrators Sistēmā ģenerēto darbības pārskatu kreditoram sūtīs, izmantojot elektronisko pastu, tad atbilstoši Oficiālās elektroniskās adreses likuma pārejas noteikumu 2. punktam jāņem vērā, ka no 2020. gada 1. janvāra administratoram būs pienākums izmantot savu oficiālo elektronisko adresi. Šobrīd Maksātnespējas kontroles dienests sadarbībā ar Tiesu administrāciju izvērtē tehniskā risinājuma iespējas oficiālās elektroniskās adreses integrācijai Sistēmā.  *Darbības pārskata saturs*  Salīdzinājumā ar Ministru kabineta noteikumos Nr. 247 ietvertajā darbības pārskatu veidlapā noteikto datu apjomu, noteikumu projektā noteiktais darbības pārskatā iekļaujamo ziņu apjoms atsevišķās pozīcijās ir plašāks, piemēram, attiecībā uz maksātnespējas procesa izmaksām, izdalot tās pa izmaksu pozīcijām salīdzinoši detalizēti (administratora atlīdzība, pieaicināto speciālistu atlīdzība, komandējuma izdevumi, kārtējo nodokļu un nodevu maksājumi, izdevumi saistībā ar parādnieka vai administratora noslēgto līgumu izpildi, mantas uzturēšanas un pārdošanas izdevumi, izdevumi par kredītiestāžu, notāra, pasta pakalpojumiem, izdevumi, kas saistīti ar lietu nodošanu arhīvā, izdevumi, kas radušies kreditoram, parādnieka vārdā ceļot prasību, sprieduma izpildes izdevumi, izdevumi, kas saistīti ar saimnieciskās darbības vešanu, likvidācijas izdevumi u.c.). Mērķis ir informēt kreditorus par to, kas sastāda kopējo maksātnespējas procesa izmaksu apmēru. Tāpat darbības pārskatā tiks atspoguļota informācija par kreditoru prasījumiem, sadalot kreditorus sīkākās grupās atkarībā no to veida – Maksātnespējas kontroles dienests, Valsts ieņēmumu dienests, cita nodokļu administrācija, kredītiestāde, nebanku kreditēšanas pakalpojumu sniedzējs, cita juridiska persona, fiziska persona, darbinieks u.tml. Papildus darbības pārskats papildināts ar norādi par administratora veiktajām darbībām ar parādnieka mantu darbības pārskata periodā - veikta aktīvu pārdošana; veikta aktīvu pārdošana, cedējot prasījuma tiesības; veikta aktīvu norakstīšana; veikta mantas izslēgšana no parādnieka mantas pārdošanas plāna; veikta atteikšanās no prasījuma tiesībām; atgūta manta u.c.  Darbības pārskatu plānots veidot tā, lai Maksātnespējas kontroles dienestam un kreditoriem ir skaidri saprotams, kādas darbības administrators ir veicis konkrētajā darbības pārskata periodā un maksātnespējas procesā kopumā. Tāpat pateicoties tam, ka Sistēma fiksē ieraksta izdarīšanas datumu, darbības pārskatā tiks atspoguļoti visi administratora veiktie ierakstu labojumi un papildinājumi brīvā teksta laukos (arī attiecībā uz ierakstiem, kas sākotnēji tika iekļauti kādā no iepriekšējiem darbības pārskata periodiem). Līdz ar to Maksātnespējas kontroles dienestam un kreditoriem būs iespēja izsekot līdzi izmaiņām arī attiecībā uz jau vienreiz kādā darbības pārskatā sniegtām ziņām.  Ņemot vērā Finanšu nozares asociācijas (iepriekš – Latvijas Komercbanku asociācija) priekšlikumu un Ministru kabineta 2018. gada 7. augusta sēdes protokola Nr. 37 44. § 2. punktu, sākot no 2019. gada 1. janvāra, darbības pārskatā citastarpā tiks iekļautas arī ziņas par parādnieka mantas vērtību (atsevišķi ieķīlātās un neieķīlātās) saskaņā ar parādnieka pēdējo iesniegto bilanci un administratora veikto mantas novērtējumu, kas ļaus novērtēt un salīdzināt parādnieka aktīvu vērtību pirms un pēc maksātnespējas procesa pasludināšanas.  Ģenerējot darbības pārskatu, tam juridiskās personas maksātnespējas procesā jāpievieno Maksātnespējas likuma 65. panta 2. punktā minēto bilanci, kārtējā pārskata gada sākumā bilanci par iepriekšējo pārskata gadu, ja administrators ir pieņēmis lēmumu neturpināt saimniecisko darbību, un noslēguma bilanci, ja administrators darbības pārskata periodā šādu bilanci ir sastādījis.  Minētie dokumenti tiks pievienoti darbības pārskatam, administratoram Sistēmā darbības pārskata periodā pārskatu modulī ievadot attiecīgu viņa lietvedībā reģistrēto dokumentu.  Lai kontrolētu maksātnespējas procesa izmaksas, ir būtiski, lai kreditori būtu informēti ne tikai par administratora noslēgtajiem līgumiem pēc attiecīgā maksātnespējas procesa pasludināšanas, bet arī par turpinātajiem līgumiem, kas ir noslēgti pirms attiecīgā maksātnespējas procesa pasludināšanas.  Noteikumu projektā paredzēts, ka administrators darbības pārskatos iekļaujamās ziņas par tekošo kalendāro mēnesi var anulēt un labot līdz nākamā kalendārā mēneša 5. datuma plkst. 23.59. Ziņas, kas iekļautas iepriekš ģenerētā pārskatā, var anulēt un labot, attiecīgajā Sistēmas sadaļā ietverot informāciju par anulēto un laboto ierakstu, kā arī anulēšanas un labošanas iemeslu. Pēc noteikumu projekta 25. punktā minētā noslēguma darbības pārskata izveidošanas iepriekšējos darbības pārskatos iekļautās ziņas vairs nevar anulēt un labot.  Ja ziņas, kas iekļautas iepriekšējos darbības pārskatos ir labotas vai anulētas, tad Sistēmā sadaļā "Informācija par citām MPA darbībām" ir nodrošināta iespēja norādīt laboto un anulēto ierakstu pozīciju un anulēšanas vai labošanas iemeslu.  Maksātnespējas likuma pārejas noteikumu 35. punkts paredz, ka sertificēts administrators ir tiesīgs darboties arī līdz iecelšanai amatā. Savukārt Maksātnespējas likuma pārejas noteikumu 37. punkts nosaka, ka šo pārejas noteikumu 35. punktā minētos administratorus Maksātnespējas kontroles dienesta direktors ieceļ amatā un izsniedz viņiem amata apliecības pēc sekmīgi nokārtota kvalifikācijas eksāmena. Līdz amata apliecības izsniegšanai  administratora tiesības pildīt administratora pienākumus apliecina sertifikāts, kas izsniegts saskaņā ar Maksātnespējas likuma regulējumu, kurš bija spēkā līdz dienai, kad stājās spēkā grozījumi par kvalifikācijas eksāmena kārtošanu un administratora iecelšanu amatā, t.i., līdz 2017. gada 6. janvārim.  Ņemot vērā minēto un to, ka regulējums par administratoru sertifikātiem tuvākajā laikā kļūs neaktuāls, jo šobrīd ir tikai viens sertificēts administrators, kuram drīz beigsies šis statuss, noteikumu projektā ir norāde tikai uz administratora amata apliecības numuru.  *Darbības pārskatu sagatavošanas kārtība*  Lai nodrošinātu efektīvu maksātnespējas procesa uzraudzību un sekmētu kreditoru informētību par maksātnespējas procesa norisi, Sistēmā nepārtraukti katra kalendārā mēneša 6. datumā plkst. 00.00 tiks sagatavots darbības pārskats attiecīgajā juridiskās personas maksātnespējas procesā vai fiziskās personas maksātnespējas procesā par administratora iepriekšējā kalendārā mēnesī veiktajiem ierakstiem Sistēmā. Atšķirīgs darbības pārskata periods ir pirmajam darbības pārskatam pēc attiecīgā maksātnespējas procesa pasludināšanas un noslēguma darbības pārskatam, ko Sistēma izveido kalendārā mēneša 6. datumā par darbības pārskata periodu līdz brīdim, kad Sistēmā saņemtas ziņas no Tiesu informatīvās sistēmas par juridiskās personas maksātnespējas procesa izbeigšanu vai bankrota procedūras pabeigšanu vai izbeigšanu fiziskās personas maksātnespējas procesā.  Noteikumu projektā noteikta arī īpaša darbības pārskatu forma – darbības pārskatu kopsavilkums, ko izveidos Sistēma uz administratora pieprasījuma brīdi, iekļaujot:  1) datus no visiem Sistēmā pieejamajiem attiecīgā juridiskās personas maksātnespējas procesa vai fiziskās personas maksātnespējas procesa administratora darbības pārskatiem;  2) datus, kas atspoguļo administratora veiktās darbības attiecīgajā juridiskās personas maksātnespējas procesā vai fiziskās personas maksātnespējas procesā periodā no nākamās dienas pēc iepriekšējā Sistēmā sagatavotā darbības pārskata perioda beigu datuma līdz darbības pārskatu kopsavilkuma sagatavošanas brīdim.  Darbības pārskatu kopsavilkumam tiks pievienoti tie Sistēmā pieejamie darbības pārskati, kas izmantoti, sagatavojot konkrēto darbības pārskatu kopsavilkumu.  Šo Sistēmas funkcionalitāti administrators varēs izmantot, piemēram, Maksātnespējas likuma 23. panta otrajā daļā noteiktajā gadījumā, iesniedzot tiesai pieteikumu par atkāpšanos no juridiskās personas maksātnespējas procesa vai fiziskās personas maksātnespējas procesa. Administrators šo Sistēmas funkcionalitāti varēs izmantot neierobežoti.  Ievērojot Maksātnespējas likuma pārejas noteikumu 66. punktā noteikto, pāreja no Ministru kabineta noteikumos Nr. 247 noteiktās kārtības uz noteikumu projektā iekļauto regulējumu, notika šādi:  1. ja administratora darbības pārskata periods iestājās līdz 2018. gada 31. decembrim, tad minētais pārskats bija sagatavojams un iesniedzams, izmantojot Maksātnespējas kontroles dienesta tīmekļvietnē pieejamo administratora darbības pārskata veidlapu, kura bija pieejama līdz 2019. gada 18. janvārim;  2. Sistēmā bija pieejami dati no administratoru lietvedībā esošajiem administratora darbības pārskatiem, kas iesniegti atbilstoši Ministru kabineta noteikumos Nr. 247 noteiktajai kārtībai līdz:  2.1. 2018. gada 31. decembra plkst. 23.59, ja maksātnespējas process uz šo datumu nebija pabeigts;  2.2. 2019. gada 18. janvāra plkst. 23.59, ja maksātnespējas process uz šo datumu nebija pabeigts un pēdējais kārtējais pārskats bija iesniegts saskaņā ar šī pārejas perioda skaidrojuma 1. punkta noteikumiem;  3. Sistēmā .pdf formātā bija pieejami administratora darbības pārskati, kas iesniegti atbilstoši Ministru kabineta noteikumos Nr. 247 noteiktajai kārtībai līdz:  3.1. 2018. gada 31. decembra plkst. 23.59, ja maksātnespējas process uz šo datumu nebija pabeigts;  3.2. 2019. gada 18. janvāra plkst. 23.59, ja maksātnespējas process uz šo datumu nebija pabeigts un pēdējais kārtējais pārskats bija iesniegts saskaņā ar šī pārejas perioda skaidrojuma 1. punkta noteikumiem;  4. darbības pārskatā, ko Sistēmā izveidoja 2019. gada 31. martā plkst. 23.59, tika atspoguļotas ziņas, kas:  4.1. ievadītas par darbības pārskata periodu no nākamās dienas pēc pēdējā atbilstoši Ministru kabineta noteikumu Nr. 247 noteiktajai kārtībai iesniegtā darbības pārskata perioda beigām līdz 2018. gada 31. decembrim atbilstoši Ministru kabineta noteikumu Nr. 247 noteiktajam apjomam (ja attiecināms);  4.2. ievadītas Sistēmā par darbības pārskatu periodu no 2019. gada 1. janvāra līdz 2019. gada 31. marta plkst. 23.59;  5. ja Sistēmā līdz 2019. gada 31. marta plkst. 23.59 bija saņemtas ziņas no tiesu informatīvās sistēmas par tiesas lēmumu par juridiskās personas maksātnespējas procesa izbeigšanu vai lēmumu par bankrota procedūras pabeigšanu vai izbeigšanu fiziskās personas maksātnespējas procesā, tad Sistēmā 2019. gada 31. martā (naktī no 31.03. uz 01.04.) tika izveidots noslēguma darbības pārskats;  6. Sistēmā darbības pārskatu izveidoja 2019. gada 6. maijā plkst. 00.00 par darbības pārskata periodu no 2019. gada 1. aprīļa līdz 2019. gada 30. aprīlim;  7. pēc darbības pārskata, ko Sistēmā izveidoja 2019. gada 31. martā plkst. 23.59, ģenerēšanas maksātnespējas procesā, kas uzsākts pēc 2018. gada 31. decembra, kreditoram elektroniski tika nosūtīts attiecīgais darbības pārskats un noteikumu projekta 21. punktā minētie dokumenti;  8. ja administrators iesniedza tiesā pieteikumu par atkāpšanos no maksātnespējas procesa līdz 2019. gada 31. martam, tad administrators veica pieprasījumu Sistēmā ģenerēt darbības pārskatu kopsavilkumu atbilstoši noteikumu projektā noteiktajai kārtībai. Sistēmā ģenerēja darbības pārskatu kopsavilkumu, izmantojot:  8.1. datus, kas ievadīti Sistēmā, sākot no 2019. gada 1. janvāra, līdz darbības pārskatu kopsavilkuma izveidošanas dienai;  8.2. datus, kas Sistēmā bija pieejami vai ievadīti atbilstoši Ministru kabineta noteikumu Nr. 247 noteiktajai kārtībai;  9. ģenerējot šī pārejas perioda skaidrojuma 8. punktā minēto darbības pārskatu kopsavilkumu, tam pievienoja tos Sistēmā pieejamos darbības pārskatus, kas iesniegti atbilstoši Ministru kabineta noteikumus Nr. 247 noteiktajai kārtībai.  E-pakalpojuma "Manas maksātnespējas procesa lietas" mērķis ir nodrošināt iespēju kreditoriem vienkopus aplūkot tos darbības pārskatus, kas iesniegti visos maksātnespējas procesos, kas uzsākti pēc 2018. gada 31. decembra, kuros attiecīgā kreditora prasījums ir atzīts Maksātnespējas likuma 75. pantā noteiktajā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Maksātnespējas kontroles dienests un Tiesu administrācija (Tieslietu ministrija). |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts pozitīvi ietekmē visu **sabiedrību** kopumā, jo līdz ar jauno darbības pārskatu sagatavošanas kārtību tiks uzlabota darbības pārskatos iekļauto datu kvalitāte, kas ļaus sabiedrībai saņemt lielāku datu apjomu maksātnespējas jomā, kas savukārt ļaus vispusīgāk analizēt Latvijas maksātnespējas regulējuma efektivitāti. Šīs analīzes rezultātā Maksātnespējas kontroles dienests sadarbībā ar Tieslietu ministriju spēs piedāvāt normatīvo aktu grozījumus, kas būs pamatoti ar detalizētu līdzšinējās prakses (datu) analīzi.  Noteikumu projekts pozitīvi ietekmēs **kreditorus**, kuru prasījumi ir atzīti Maksātnespējas likuma 75. pantā noteiktajā kārtībā. Pirmkārt, kreditori saņems informāciju par administratora darbībām attiecīgajā maksātnespējas procesā reizi mēnesī. Tādējādi kreditori būs informētāki par maksātnespējas procesa norisi, kas iespējams tos veicinātu efektīvāk īstenot savas tiesības maksātnespējas procesa ietvaros. Otrkārt, darbības pārskats veidots tā, lai tas būtu pēc iespējas pārskatāmāks un saprotamāks citastarp arī kreditoriem, kas atkal iespējams pozitīvi ietekmētu kreditoru aktivitāti konkrētajā maksātnespējas procesā un ļautu kreditoriem maksātnespējas procesā pieņemt motivētus lēmumus.  Noteikumu projekts pozitīvi ietekmēs **administratorus**, atvieglojot darbības pārskatu sagatavošanas un iesniegšanas kārtību.  Noteikumu projekts pozitīvi ietekmēs **Maksātnespējas kontroles dienestu**, jo līdz ar jauno darbības pārskatu saturu, kā arī sagatavošanas un iesniegšanas kārtību iestāde reizi mēnesī (līdzšinējā ceturkšņa vietā) saņems aktuālu un vispusīgu informācijas apkopojumu par administratora darbībām attiecīgajā maksātnespējas procesā, kas ļaus Maksātnespējas kontroles dienestam īstenot efektīvāku administratoru uzraudzību. Maksātnespējas kontroles dienests, lai apstrādātu darbības pārskatos iekļautās ziņas, izmantos Sistēmu, kas ļaus iestādei savlaicīgi novērot dažādas likumsakarības un palīdzēs īstenot mērķtiecīgu administratoru uzraudzību.  Noteikumu projekts pozitīvi ietekmēs arī **tiesu** gadījumos, kad administrators tiesā Maksātnespējas likuma 23. panta otrajā daļā noteiktajā gadījumā iesniegs darbības pārskatu kopsavilkumu, kas ļaus tiesai izvērtēt, vai tomēr objektīvi nepastāv pamats administratora atcelšanai no konkrētā maksātnespējas procesa. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tiks pozitīvi ietekmēta uzņēmējdarbības vide, jo tiks nodrošināts lielāks juridiskās personas maksātnespējas procesu un fiziskās personas maksātnespējas procesu caurspīdīgums (Sistēma darbības pārskatu sagatavos reizi mēnesī), kas savukārt dos iespēju kreditoriem aktīvāk sekot līdzi maksātnespējas procesa gaitai un īstenot savas tiesības.  Noteikumu projekts nepalielinās kreditoru, kuru prasījumi ir atzīti Maksātnespējas likuma 75. pantā noteiktajā kārtībā, Maksātnespējas kontroles dienesta un tiesas administratīvo slogu. Tāpat noteikumu projekts arī būtiski nepalielinās administratīvo slogu administratoriem, jo, sākot no 2019. gada 1. janvāra, administratoriem visas savas darbības būs jāfiksē Sistēmā, tostarp jāvada kreditoru prasījumu reģistrs un jākārto sava lietvedība. Visas šīs darbības administratori jau veic pirms noteikumu projekta spēkā stāšanās, bet Sistēma nodrošinās, ka informācija tiek fiksēta vienveidīgi un to līdz ar to būs vieglāk sistematizēt. Attiecīgi darbības pārskatus ģenerēs Sistēmā automatizēti, izmantojot administratora jau Sistēmā ievadītās ziņas. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju ieinteresētajām personām izteikt viedokli, noteikumu projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" 2018. gada 21. novembrī tika ievietots Maksātnespējas kontroles dienesta (<http://mkd.gov.lv/lv/link_part_186/link_part_187/>), Tieslietu ministrijas (https://www.tm.gov.lv/lv/cits/pazinojums-par-lidzdalibas-iespejam-iespejam-ministru-kabineta-noteikumu-projekta-maksatnespejas-pro) un Valsts kancelejas (<https://www.mk.gov.lv/content/ministru-kabineta-diskusiju-dokumenti>) tīmekļvietnē. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, rakstiski sniedzot viedokli par noteikumu projektu tā izstrādes stadijā līdz 2018. gada 5. decembrim. |
| 3. | Sabiedrības līdzdalības rezultāti | Sabiedrības līdzdalības nodrošināšanas rezultātā par noteikumu projektu nav saņemts neviens viedoklis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Maksātnespējas kontroles dienests un Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paplašinātas vai sašaurinātas Maksātnespējas kontroles dienesta un Tiesu administrācijas funkcijas, un noteikumu projekta izpilde neietekmē tajā esošos cilvēkresursus.  Nav nepieciešama jaunu institūciju izveide vai esošo reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Anfimova 67099153

[Naira.Anfimova@mkd.gov.lv](mailto:Naira.Anfimova@mkd.gov.lv)

1. Maksātnespējas likuma redakcija, kas bija spēkā līdz 2018. gada 30. jūnijam. [↑](#footnote-ref-1)